Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 1 Pv 972/13/2201	Dunajská Streda, 29.4.2014
EEČ : 2-16-144-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 547/2010 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
           v období od dňa 1. januára 2011 až do dňa 11. júla 2013 od kedy je vo výkone odňatia slobody, okrem mesiaca marec 2013, kedy zaplatil z titulu výživného sumu 40,- eur, okrem mesiaca september 2013, kedy zaplatil z titulu výživného sumu 12,- eur a okrem mesiaca október 2013, kedy zaplatil z titulu výživného sumu 39,- eur , si  opakovane neplnil riadne a včas svoju vyživovaciu povinnosť v mieste svojho trvalého pobytu v XXXXX, okres Dunajská Streda a všade tam, kde sa v tomto období zdržiaval, na výžive svojho mladistvého syna  a to na XXXXX, XXXXX, trvale bytom XXXXX, okres dunajská Streda sumou vo výške 43,15 eur (1.300,- SK) vždy do 20-tého dňa toho ktorého mesiaca vopred k rukám matky XXXXX, napriek tomu, že mu táto povinnosť vyplýva priamo zo Zákona o rodine č. 36/2005 Z.z. a následne bola konkretizovaná rozsudkom Okresného súdu Dunajská Streda pod č. k. XXXXX zo dňa 5.3.2007, ktorý nadobudol právoplatnosť dňa 13.3.2007, hoci za nezaplatenie výživného už bol právoplatne odsúdený za predchádzajúce obdobie a to Trestným rozkazom Okresného súdu Dunajská Streda pod č. k. XXXXX zo dňa 30.8.2010, právoplatného dňa  22.9.2013 k nepodmienečnému trestu odňatia slobody  v trvaní 1 (jeden) rok, nepodmienečne, pričom počas horeuvedeného obdobia o dieťa nejavil žiadny záujem, na výchove sa nepodieľal žiadnym spôsobom a zaostalosť na výživnom má celkom k rukám poškodenej matky XXXXX za horeuvedené obdobie vo výške 819,85 eur a k rukám poškodeného už plnoletého syna XXXXX je dlžný za obdobie od 11.8.2012 sumou vo výške 423,65 eur,   

pretože trestnosť činu zanikla, ak trestný čin nemal trvalo nepriaznivé následky a obvinený svoju povinnosť dodatočne splnil skôr než sa súd odobral na záverečnú poradu. 

Odôvodnenie:
Vyšetrovateľ Okresného riaditeľstva PZ, Odbor kriminálnej polície uznesením pod č.: ČVS:XXXXX zo dňa 14.1.2014 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1, ods. 3 písm. c) Trestného zákona, ktorý sa mal stať na tom skutkovom základe ako je uvedené vo výrokovej časti tohto uznesenia. 

	V priebehu vyšetrovania z výsluchu poškodeného XXXXX, poškodenej XXXXX vyplynulo, že obvinený XXXXX, ktorý neplatil riadne výživné, avšak  počas prípravného konania  uhradil zaostalé výživné a v súčasnosti nemá žiadnu podlžnosť na výživnom.  Ďalšie vykonané dôkazy potvrdzujú skutočnosť, že obvinený svoju zaostalosť na výživnom vyrovnal.  
 
	S poukazom na uvedené skutočnosti obvinený svojím konaním naplnil zákonné znaky účinnej ľútosti pri prečine zanedbania povinnej výživy v zmysle § 86 písmeno a) Trestného zákona. 
   
	Z vyššie uvedených dôvodov som preto rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť,  ktorú je možné podať do 3 
                   dní od jeho doručenia na Krajskú prokuratúru v Trnave cestou označenej 
                   prokuratúry. Sťažnosť má odkladný účinok.  

JUDr. Marián Zvoda
prokurátor